***Schnauzer***, atau khususnya ***schnauzer* sederhana** atau ***schnauzer* piawai**, ialah satu baka anjing dalam kumpulan Pincer dan *Schnauzer*. Ia bercirikan janggut kejur lebat dan misai, biasanya lebih cerah daripada lapis bulu. Ia merupakan salah satu daripada tiga baka *schnauzer*. Yang lagi dua merupakan *schnauzer* gergasi dan *schnauzer* kerdil. Di Jerman, ia merupakan baka terancam dan tersenarai dalam kategori III bagi Senarai Merah bagi Gesellschaft zur Erhaltung alter und gefährdeter Haustierrassen.

Perkembangannya sebagai baka bertarikh dari tahun 1880-an, di Jerman selatan. Ia merupakan anjing tegap dan bertubuh segi empat sama bersaiz sederhana daripada jenis pekerja atau utiliti; lapis bulunya mungkin berwarna lada dan garam atau hitam. Seekor anjing jenis ini dipamerkan di Hanover pada tahun 1879; seekor lagi menjadi "Best in Show" dalam Pertunjukan Anjing Westminster Kennel Club di Amerika Syarikat pada tahun 1997.

Nama baka
---------

Nama baka ini berasal daripada perkataan bahasa Jerman *Schnauze*, yang memaksudkan 'muncung',[*perlu rujukan*] tetapi perjalanan penggunaan perkataan ini untuk baka ini tidak diketahui. Perkataan *Schnauzer* muncul dalam *Bilder und Sagen aus der Schweiz* karya Jeremias Gotthelf, yang diterbitkan pada tahun 1842. 'Schnauz' ialah nama umum untuk anjing – beberapa ekor anjing dengan nama ini ditunjukkan di Elberfeld pada tahun 1880. Dalam pertunjukan anjing antarabangsa ketiga oleh Verein zur Veredelung der Hunderassen di Hanover pada tahun 1879, seekor anjing bernama 'Schnautzer' mendapat tempat pertama dalam kelas *Rauche Pinscher* atau pincer berbulu dawai. Nama baka ini diubah secara rasmi daripada *rauhaariger Pinscher* ("pincer berbulu kasar") kepada *Schnauzer* ("*schnauzer*") dengan edisi keenam bagi buku pembaka pada tahun 1917.

Sejarah
-------

Pincer berbulu dawai, ilustrasi oleh Ludwig Beckmann [de] daripada karya beliau *Geschichte und Beschreibung der Rassen des Hundes*, 1895
*Schnauzer* berasal dari Jerman selatan; ia mengongsi sejarah bersama dengan pincer Jerman. Anjing jenis ini, kedua-dua berbulu kasar dan berbulu licin, secara tradisional dibela sebagai anjing pedati atau sebagai anjing kandang kuda dan kadang-kadang dikenali sebagai *Stallpinscher* ("pincer kandang kuda"); ia merupakan anjing pemburu tikus berkemampuan. Kedua-dua jenis dikenali sebagai *deutscher Pinscher* ("pincer Jerman") dan berasal daripada zuriat sama; anak-anak anjing berbulu kasar dan berbulu licin boleh hadir dalam perinduk sama. Jenis berbulu kasar, yang kemudiannya menjadi *schnauzer*, juga dikenali sebagai *Rattler* ("[anjing] pemburu tikus").

Pada tahun 1880, pincer dicatatkan dalam Deutschen Hundestammbuch ("Buku Pembaka Anjing Jerman") bagi Verein zur Veredelung der Hunderassen dan piawaian baka pertama dirangka. Pelbagai warna diperihalkan untuk jenis berbulu kasar, termasuk kelabu besi, perak kelabu, kuning kelabu, kuning jagung, dan kuning karat. Pada tahun 1895, Ludwig Beckmann [de] memerihalkan lima keragaman pincer – pincer berbulu kasar dan berbulu licin, pincer katik berbulu kasar dan berbulu licin, dan pincer monyet. Juga pada tahun 1895, sebuah pertubuhan baka, Pinscherklub, ditubuhkan untuk kedua-dua jenis, kedua-dua berbulu kasar dan berbulu licin. Sebuah lagi persatuan, Schnauzerklub München, dibentuk di Munich pada tahun 1907 oleh para pembiak baka *Mittelschnauzer* ("*schnauzer* sederhana"). Pada tahun 1917, dengan edisi keenam bagi buku pembaka, nama bagi baka berbulu kasar diubah secara rasmi daripada *rauhaariger Pinscher* kepada *Schnauzer*. Pada tahun 1918, Pinscherklub dan Schnauzerklub München bergabung untuk membentuk Pinscher-Schnauzer-Verband, yang, pada tahun 1921, mengubah namanya kepada Pinscher-Schnauzer-Klub 1895 e.V. yang masih terpakai sampai sekarang.

Dalam tempoh antara perang, *schnauzer* lada dan garam berkembang pesat, manakala yang hitam kurang kerap terlihat; selepas penamat Perang Dunia Kedua, yang sebaliknya adalah benar. *Schnauzer* diterima secara muktamad oleh Persekutuan Kinologi Antarabangsa pada tahun 1955. Dalam tempoh lima belas tahun dari tahun 2007 hingga tahun 2021, pendaftaran tahunan di Jerman berbeza antara 370 dengan 582, dengan purata tahunan sebanyak 464.

Sejak tahun 2014, *schnauzer* lada dan garam telah berada dalam Senarai Merah bagi Gesellschaft zur Erhaltung alter und gefährdeter Haustierrassen. Pada tahun 2022, status pemuliharaannya disenaraikan sebagai *gefährdet*, 'terancam', kategori keterancaman ketiga tertinggi bagi pertubuhan itu. Pada tahun 2018, sejumlah 201 ekor anak anjing lada dan garam dilahirkan dalam 26 perinduk.

Beberapa ekor *schnauzer* dieksport ke Amerika Syarikat sebelum meletusnya Perang Dunia Pertama. Pada tahun 1925, Wire-Haired Pinscher Club of America dimulakan, meliputi kedua-dua *schnauzer* bersaiz piawaian dan katik; pada tahun 1933, kelab itu terbahagi kepada dua buah kelab berasingan, salah sebuah daripadanya merupakan Standard Schnauzer Club of America.

Ciri
----

Hitam
*Schnauzer* ialah anjing tegap dan bertubuh segi empat sama dengan saiz sederhana daripada jenis pekerja atau utiliti. Lapis bulunya keras, mirip dawai, dan padat, dengan lapis bulu bawah tebal dan lembut. Warnanya mungkin garam dan lada atau hitam; pada anjing garam dan lada, kelabu mungkin berbeza-beza antara kelabu perak pudar dengan kelabu besi gelap. Anjing garam dan lada mempunyai topeng hitam. Telinganya terletak tinggi-tinggi dan layu; matanya gelap.

Kesihatan
---------

Secara keseluruhannya, *schnauzer* piawai ialah baka sangat sihat. Tinjauan kesihatan tahun 2008 yang dilakukan oleh Standard Schnauzer Club of America mendedahkan bahawa kira-kira hanya 1% anjing yang ditinjau mempunyai isu kesihatan serius.

Catatan
-------

1. ↑  Jawi: ‏شناءوزر سدرهان‎code: ms is deprecated ‎; Jerman: *Mittelschnauzer*code: de is deprecated
2. ↑  Jawi: ‏شناءوزر ڤياواي‎code: ms is deprecated ‎; Jerman: *Standardschnauzer*code: de is deprecated ; bahasa Inggeris: *standard schnauzer*code: en is deprecated
3. ↑  Jawi: ‏شناءوزر‎code: ms is deprecated ‎; Jerman: *Schnauzer*code: de is deprecated ; bahasa Inggeris: *schnauzer*code: en is deprecated